
Polisi Cwynion ac Apeliadau Ymholwyr ac Ymgeiswyr 
1.          Cyflwyniad 
I ymholwyr ac ymgeiswyr yn unig y mae’r polisi hwn yn berthnasol ac mae ar waith ar gyfer unrhyw un sy'n cysylltu ag Ymholiadau a Derbyniadau gydag ymholiad sy'n gysylltiedig â derbyn neu sy'n cyflwyno cais i astudio cwrs a ddarperir ar gampysau Prifysgol De Cymru. Nid yw'n berthnasol i Golegau Partner, sy'n gweithredu eu gweithdrefnau eu hunain ar gyfer ymholiadau a derbyniadau, gan gynnwys ymdrin ag unrhyw gwynion neu apeliadau cysylltiedig. 

1.1 	Mae Prifysgol De Cymru wedi ymrwymo i ddarparu gwasanaeth rhagorol i gwsmeriaid ac mae'r Tîm Ymholiadau a Derbyniadau yn monitro adborth yn barhaus ac yn mynd i'r afael â phryderon a ddaw gan staff, myfyrwyr, ymgeiswyr neu ymholwyr. Mae gan Brifysgol De Cymru ddyletswydd gofal dros ei hymgeiswyr ac ymholwyr ac mae hyn yn cynnwys darparu gweithdrefnau derbyn teg a thryloyw, fel y manylir ym Mholisi Derbyn y Brifysgol, ar gyfer pob ymgeisydd, y rhai sy'n gwneud cais drwy UCAS a'r rhai sy'n gwneud cais yn uniongyrchol drwy'r ffurflen ymgeisio ar-lein. 
 
1.2 	Mae'r Tîm Ymholiadau a Derbyniadau yn cydnabod, fodd bynnag, y gall fod achlysuron pan fydd ymholwr neu ymgeisydd yn anfodlon â'r gwasanaeth a ddarperir, y gweithdrefnau sy'n rhan o'r broses ymholi a derbyn, a/neu ganlyniadau unrhyw un o'r prosesau hyn. Fel arfer, cyfrifoldeb y Rheolwyr Ymholiadau a Derbyniadau fydd arwain yr ymchwiliad wedi i gwyn neu apêl ffurfiol gael ei chyflwyno. 

1.3 	Mae'r Tîm Ymholiadau a Derbyniadau yn annog ymholwyr ac ymgeiswyr sydd â chwyn, neu sy'n dymuno apelio yn erbyn penderfyniad derbyn, i godi'r mater yn anffurfiol i ddechrau o dan y Cam Datrys Cynnar a ddisgrifir yn adran 4.1 y polisi hwn, naill ai drwy e-bost: admissions@southwales.ac.uk   (ymgeiswyr ac ymholwyr yn y DU)
Neu International.admissions@southwales.ac.uk  (ymgeiswyr ac ymholwyr yr UE a rhyngwladol)
Sylwer, oherwydd rheoliadau GDPR nid yw'r tîm yn gallu derbyn negeseuon e-bost gan drydydd partïon oni bai bod e-bost awdurdodi gan yr ymgeisydd yn cael ei dderbyn. 

1.4 	Os yw ymholwr neu ymgeisydd yn anfodlon â'r canlyniad o dan y cam Datrys Cynnar, gall wneud cwyn ffurfiol. Mae manylion y Weithdrefn Cwynion ac Apeliadau ffurfiol yn adran 4.2 isod. 
1.5 	Ni fydd ymholwyr neu ymgeiswyr dan anfantais mewn unrhyw ffordd oherwydd eu bod wedi defnyddio'r Weithdrefn Cwynion ac Apeliadau. 
1.6 	Gellir cyflwyno cwynion ac apeliadau yn Gymraeg ac ni fyddant yn cael eu trin yn llai ffafriol na chwynion ac apeliadau a wneir yn Saesneg. 
1.7 	Anogir ymholwyr neu ymgeiswyr sydd angen addasiadau rhesymol i gyflwyno cwyn neu apêl gysylltu â'r Tîm Ymholiadau a Derbyn drwy e-bostio:
 	admissions@southwales.ac.uk  (Ymgeiswyr ac ymholwyr y DU) 
neu International.admissions@southwales.ac.uk  (ymgeiswyr ac ymholwyr yr UE a rhyngwladol) neu drwy ffonio:

+44 (0)1443 654450 (ymgeiswyr ac ymholiadau yn y DU)
neu +44 (0) 1443 654450 (ymgeiswyr ac ymholiadau'r UE a rhyngwladol)


1.8 	Gellir defnyddio'r manylion cyswllt yn 1.7 uchod hefyd ar gyfer unrhyw ymholiadau neu gwestiynau am y polisi hwn. 
 
2. 	Diffiniadau 
2.1 	Diffinnir cwyn fel pryder penodol sy'n gysylltiedig â chamgymeriad gweithdrefnol, afreoleidd-dra neu gamweinyddu honedig yn y gweithdrefnau ymholi neu dderbyn neu ein polisïau diffiniedig. 
2.2 	Mae apêl yn gais am adolygiad o benderfyniad derbyn a/neu ganlyniad cais neu gyfweliad, neu eiriad neu delerau ac amodau cynnig. 
 
3. 	Canllawiau  

3.1 	Rhaid i gwynion ac apeliadau fel arfer gael eu gwneud gan yr ymholwr neu'r ymgeisydd ei hun. Dim ond mewn amgylchiadau eithriadol y bydd cwyn neu apêl gan drydydd parti yn cael ei hymchwilio, pan fo ymgeisydd wedi darparu rheswm dilys dros hynny,  ynghyd ag awdurdodiad ysgrifenedig eu bod yn dymuno i'r trydydd parti weithredu ar eu rhan. 

3.2 	Mewn amgylchiadau eithriadol, gall y Rheolwyr Derbyn argymell bod cwyn yn symud yn ei blaen yn uniongyrchol i'r cam ffurfiol, lle mae honiad difrifol o wahaniaethu er enghraifft.

 3.3	Ni fydd cwynion sy'n cael eu cyflwyno'n ddienw yn cael eu hymchwilio. 
3.4 	Ni fydd y Brifysgol yn cymryd rhan mewn trafodaethau neu anghydfodau ynghylch materion y mae'n eu hystyried yn faterion o farn academaidd. Bydd staff ymholiadau a derbyniadau yn gwneud pob ymdrech i esbonio gofynion derbyn, sut mae meini prawf dethol yn cael eu cymhwyso, a'r rhesymau dros benderfyniad; fodd bynnag, oni bai bod camgymeriad prosesu, ni fydd y Brifysgol yn newid penderfyniad derbyn oherwydd bod ymgeisydd yn anghytuno â'r meini prawf a ddefnyddiwyd, neu'n dymuno herio’r meini prawf hynny.

3.5	Rhaid i'r Brifysgol gadw at reoliadau Fisa a Mewnfudo y DU (UKVI) a rhaid iddi sicrhau bod penderfyniadau derbyn (gan gynnwys cyhoeddi Tystysgrif Derbyn Astudiaethau neu CAS) â’r risg isaf o gael fisa wedi ei gwrthod. Er y bydd staff Ymholiadau a Derbyniadau yn gwneud pob ymdrech i esbonio sut mae rheoliadau, gofynion a disgwyliadau mewnfudo wedi'u cymhwyso a'r rhesymau dros unrhyw benderfyniad, ni fydd y Brifysgol yn cynnal apeliadau sy'n ceisio herio penderfyniadau a wnaed ar sail cydymffurfiaeth UKVI, asesu risg, neu gynnydd yn y tebygolrwydd o fisa’n cael ei gwrthod. Ni fydd penderfyniadau derbyn yn cael eu hadolygu ddim ond ar y sail bod ymgeisydd yn anghytuno â dehongliad neu gymhwysiad y Brifysgol o ofynion UKVI mewn ffordd sy'n angenrheidiol i ddiogelu’r drwydded UKVI. 

3.6	Mae angen i geisiadau fod mor gyflawn â phosibl wrth gael eu cyflwyno er mwyn galluogi’r tîm Ymholiadau a Derbyniadau i wneud penderfyniad cywir a theg ar y cais. Os bydd tystiolaeth newydd yn cael ei darparu ar ôl cyflwyno'r cais gwreiddiol, megis cymwysterau ychwanegol nad oeddent wedi'u crybwyll yn wreiddiol, neu fanylion am amgylchiadau lliniarol personol sydd wedi effeithio ar yr ymgeisydd, yna mae'r Brifysgol yn cadw'r hawl i benderfynu a ellir ystyried y dystiolaeth newydd ar gyfer y dyddiad derbyn dan sylw ac adolygu'r penderfyniad ynghylch derbyn. Efallai y bydd y tîm yn gofyn pam nad oedd y wybodaeth wedi'i chynnwys gyda'r cais gwreiddiol er mwyn i hynny gael ei ystyried.  



4. 	Gweithdrefn 
Mae'r Brifysgol yn gweithredu proses dau gam ar gyfer cwynion ac apeliadau Ymholiadau a Derbyniadau. 
4.1 	Cam Datrys Cynnar 
Os yw ymholwr neu ymgeisydd yn anhapus ag unrhyw agwedd ar y broses ymholi neu dderbyn, gofynnir iddynt e-bostio:

admissions@southwales.ac.uk  (ymgeiswyr ac ymholwyr yn y DU)
neu International.admissions@southwales.ac.uk  (ymgeiswyr ac ymholwyr yr UE a rhyngwladol)

o fewn 14 diwrnod i'r digwyddiad neu'r penderfyniad sydd wedi achosi pryder. Bydd y tîm Ymholiadau a Derbyniadau yn gwneud pob ymdrech resymol i esbonio gweithdrefnau, mynd i'r afael â phryderon, ac ymateb i unrhyw ymholiadau a godir. Rhaid i'r gohebu hyn ddigwydd trwy e-bost i sicrhau bod cofnod ysgrifenedig ar gael, os bydd ei angen fel tystiolaeth pan fo cwyn neu  apêl yn symud i'r cam ffurfiol.

Bydd y tîm Ymholiadau a Derbyniadau yn ymateb i gais anffurfiol o fewn 14 diwrnod gwaith o dan y weithdrefn Datrys Cynnar. 

4.2 	Cam Ffurfiol 
Er y gellir datrys y rhan fwyaf o achosion o dan y weithdrefn Datrys Cynnar, os bydd  ymholwr neu ymgeisydd yn parhau i fod yn anfodlon, yna gellir cyflwyno cwyn neu apêl ffurfiol drwy'r Ffurflen Microsoft hon.

4.3 	Dylid cyflwyno'r gŵyn ffurfiol drwy’r Ffurflen Microsoft y cyfeirir ati uchod o fewn 28 diwrnod i'r digwyddiad neu'r weithred honedig (mae'r amserlen hon yn cynnwys 14 diwrnod y Cam Datrys Cynnar). Dylai'r cyflwyniad gynnwys cymaint o fanylion perthnasol a gwybodaeth ategol â phosibl. 

4.4	Dylid cyflwyno apeliadau sy'n gofyn am adolygiad o benderfyniad derbyn yn ysgrifenedig o fewn 28 diwrnod gwaith i benderfyniad y Brifysgol (mae'r amserlen hon yn cynnwys y 14 diwrnod y Cam Datrys Cynnar). Rhaid gwneud apeliadau drwy lenwi'r Ffurflen Microsoft a dylai gynnwys cymaint o fanylion perthnasol a gwybodaeth ategol â phosibl. 

Bydd apeliadau yn cael eu hystyried ddim ond os:  
a) Bu camgymeriad gweinyddol; 
b) Ni ddilynwyd y broses gywir;   
c) Bu camgymeriadau neu fylchau yn y cyngor a roddwyd i'r ymholwr neu'r ymgeisydd; 
4.5 Bydd y Rheolwyr Derbyn (neu'r enwebai) yn cydnabod derbyn y gŵyn neu'r apêl ffurfiol o fewn 5 diwrnod gwaith. 
4.6 Bydd ymchwiliad yn cael ei gynnal, dan arweiniad y Rheolwyr Derbyn (neu enwebai), gyda mewnbwn gan y Tîm Ymholiadau a Derbyniadau a/neu staff o rannau eraill o’r Brifysgol fel y bo'n briodol. Os yw'r gŵyn neu'r apêl yn ymwneud ag ymddygiad aelod o'r Tîm Ymholiadau a Derbyniadau, yna gall yr ymchwiliad gael ei arwain gan Uwch Reolwr arall o fewn tîm ehangach Myfyrwyr y Dyfodol. Os oes angen rhagor o wybodaeth ar y Brifysgol, neu os byddwn yn rhagweld oedi oherwydd cymhlethdod y gŵyn neu'r apêl ffurfiol, bydd y Rheolwyr Derbyn yn cysylltu â chi drwy e-bost i’ch hysbysu o hynny.
 
4.7 Ni fydd angen cyfarfodydd na chyfweliadau wyneb yn wyneb gyda'r ymholwr neu'r ymgeisydd fel arfer. Os bydd angen cyfarfod neu gyfweliad, bydd y Rheolwyr Derbyn yn cysylltu â chi drwy e-bost i’ch hysbysu.
 
4.8 Bydd y Rheolwyr Derbyn (neu'r enwebai) yn ymateb trwy e-bost i gŵyn neu apêl ffurfiol o fewn 20 diwrnod gwaith ar ôl derbyn yr holl wybodaeth berthnasol. Bydd yr ymateb yn amlinellu'r ymchwiliad, yn cynnwys mewnbwn gan adrannau perthnasol y Brifysgol, ac yn nodi'r canfyddiadau'n glir.

4.9 Os cadarnheir cwyn neu apêl, bydd y Brifysgol yn rhoi camau priodol a rhesymol ar waith a bydd yn hysbysu'r ymholwr neu'r ymgeisydd o'r canlyniad.
4.10 Pan fydd apêl yn cael ei chadarnhau, gall y camau rhesymol posibl gynnwys ailystyried y cais neu amodau'r cynnig. Mewn rhai achosion, efallai na fydd yn bosibl cynnig derbyn i’r sesiwn academaidd y gofynnwyd amdani yn wreiddiol; gellir cynnig dyddiad cychwyn gwahanol yn lle.
Gall camau rhesymol i fynd i'r afael â chwyn sydd wedi ei chadarnhau gynnwys cyhoeddi ymddiheuriad neu ymrwymo i adolygu a gwella gweithdrefn sydd eisoes yn  bodoli.
 
4.11 Os na chaiff yr apêl neu'r gŵyn ei chadarnhau, bydd y Rheolwyr Derbyn (neu'r enwebai) yn egluro’r rhesymau dros y penderfyniad drwy e-bost. 
4.12 Bydd y penderfyniad yn derfynol, ac ni fydd hawl bellach i apelio.

 
5. 	Storio a Phrosesu Gwybodaeth Cwynion ac Apeliadau 
5.1 	Bydd pob cwyn ac apêl yn cael ei thrin yn gyfrinachol a gyda sylw dyledus i breifatrwydd. Gellir rhannu gwybodaeth, lle bo angen, gydag aelodau perthnasol o'r Brifysgol y mae eu hangen ar gyfer ymchwilio a datrys y mater.
5.2	Bydd y wybodaeth yn cael ei storio a'i phrosesu yn unol â chofrestriad y Brifysgol o dan Ddeddf Diogelu Data 1998 a'i hamserlen cadw data, fel y nodir ym Mholisi Preifatrwydd GDPR. Bydd cofnodion o'r gŵyn neu'r apêl, ynghyd ag unrhyw ddogfennaeth ategol, yn cael eu cadw am flwyddyn galendr ar ôl i berthynas yr ymgeisydd â'r Brifysgol ddod i ben, ac ar ôl hynny byddant yn cael eu dinistrio'n ddiogel.
6. 	Monitro 
6.1 	Bydd Rheolwyr Ymholiadau a Derbyniadau yn monitro pob cwyn ac apêl ffurfiol bob blwyddyn a byddant yn paratoi Adroddiad Blynyddol i'w ystyried gan Bwyllgor Gwaith Achos Myfyrwyr y Brifysgol. Byddant hefyd yn gyfrifol am weithredu newidiadau i systemau neu weithdrefnau y bydd natur a phatrwm y cwynion neu'r apeliadau a dderbyniwyd yn eu hawgrymu, neu’n argymell y newidiadau hynny i’r adrannau perthnasol. Gellir defnyddio canfyddiadau monitro o'r fath hefyd i lywio prosesau neu weithgareddau eraill o fewn y Brifysgol. 

